Ralph het al op agtjarige ouderdom begin tromme speel. Op 18 jaar het hy begin sing en baskitaar speel. In die jare 80 steek hy en sy orkes, B-Sharp (later DUSK met Steve Hofmeyr as die hoogsanger), verhoë regoor die land aan die brand. Hy is ook later baskitaarspeler en agtergrondsanger vir Steve toe hy – kort op die hakke van sy sukses in die TV-reeks Agter Elke Man – op ‘n landwye toer vertrek. Dit was ook Steve wat Ralph aangemoedig het om in 2006 die liedjies wat Steve self geskryf het, op te neem. Met die hulp van die produksieleier Andries Botha debuteer Ralph toe met die album Malpitmuti.
“Ek dink daar is ‘n liedjie op die CD vir ‘n ieder en ‘n elk. Van lekker rustig tot lekker dansliedjies. Daar is iets vir die romantiese dame of vir die man wat van sy rockkitare hou,” vertel die sanger-liedjieskrywer wat graag wil hê luisteraars moet besef “liefde is die wenner”.